stanford-oval/wikipedia huggingface dataset:
שלמה זלמן אולמן (זכרון מאיר)
לקריאה נוספת

הרב יוסף פליסקין, תשובות מהגאון רבי שלמה זלמן אולמן זצ"ל, האוצר לד עמ' ה-ז, בספריית אסיף
ב. ראם, "זהירות! ריבית! (שיחה עם רבי שלמה זלמן אולמן שליט"א ראב"ד מודיעין עילית ורבי שבח צבי רוזנבלט שליט"א ראש בתי ההוראה בבני ברק)", יתד נאמן - מוסף שבת קודש, פרשת משפטים תשע"ד, עמ' 11–13, 25
"בתקיפות ובענווה גדולה, שיחה עם תלמידו המובהק הגאון רבי שלמה זלמן אולמן", יתד נאמן - מוסף שבת קודש, תזריע-מצורע תשע"ה (מוסף לזכרו של הרב שמואל הלוי ואזנר), עמ' 15–16.
מ. ברגר, הגאון רבי שלמה אולמן זצוק"ל, בתוך: יתד נאמן, גיליון 10136, כ"ה בתשרי תש"ף.
הערות שוליים

↑  הפרטים מהקדמה לספר 'פסקי חתם סופר - נדה', צבי אלימלך אולמן (עורך), בני ברק תשס"ג.
↑  פרטים על הקמת בית הדין הרשמי בעיר, ומכתב הרב וואזנר לסמכותו של בית הדין, לשאלת הרב אולמן, ראו: מוסף שבת קודש של יתד נאמן, חג סוכות תשס"ו, עמ' 30 ואילך, שיחה עם הרב מאיר קסלר.
↑  הסכנה הגדולה, מוסף שבת קודש, פסח תש"ס, עמ' 40–44.
↑  "דעת תורה", מנשר, צילום בתוך: הסכנה הגדולה, שם.
↑  שימי שפר, ‏ברוך דיין האמת: הגאון רבי שלמה זלמן אולמן זצ"ל, באתר כיכר השבת, 23 באוקטובר 2019
| --- | --- |
בקרת זהויות :  NLI: 987007410173205171  VIAF: 394157523480627032756   WorldCat (עם VIAF): 394157523480627032756
ז'ראר בואייה

ז'ראר בואייה (בצרפתית: Gérard Boyer; נולד בשנת 1941) הוא שף צרפתי. בעל שלושה כוכבים במדריך מישלן במשך 25 שנים. זוכה אות קצין לגיון הכבוד (2022).
ביוגרפיה

משפחתו של בואייה הגיעה מאזור אוברן, במרכז צרפת. סבו היגר בראשית המאה העשרים לפריז ופתח בית קפה בפרוור ונסן. גסטון, אביו, יצא לעבוד בגיל 14, בישל ב-1920 ב"לה בף סיר לה טואה" (פר על הגג), ששימשה מקום המפגש של הבוהמה וחזר למסעדה המשפחתית. ז'ראר בואייה עבד כשוליה במסעדות שונות מאז היה בן 15, אחר-כך לחם במלחמת אלג'יריה וב-1961 חבר לאביו והם עברו מוונסן למסעדת La Chaumière, ששכנה ברנס, שבשמפאן-ארדן. ב-1966 זכו בכוכב במדריך מישלן האדום, ב-1971 זכו בשני כוכבים וב-1979 זכו בשלושה כוכבים. הם קיבלו הצעה מבית פומרי להעביר את המסעדה לארמון "שאטו לה קרייר" (Hôtel-Château des Crayères) ועברו אליו ב-1983. זהו מלון בוטיק בן מאה שנה, השייך לרשת רלה א שאטו, אותו הקימה ב-1904 לואיז פומרי, נצר למשפחת השמפניה וממציאת הברוט, השמפניה היבשה. לבואייה היה גם בית מלון קטן ומפואר במרכז העיר רנס ובבעלותו היה גם ביסטרו. הוא שמר על שלושת כוכבי המישלן שלו מ-1979 ועד לפרישתו מהמסעדה, בשנת 2004. היא החזיקה בשני כוכבים בשנים 2009-2005. שף המסעדה כיום (2010) הוא פיליפ מיל ולמסעדה אין כוכבים במדריך.
בין המנות שכיכבו בתפריטו הסלט של אבא מוריס (מנה שלא משה מהתפריט עשרות שנים); כמהה שלמה במעטפת כבד אווז ובצק פריך; צלחת עם חמישה סוגים של כבד אווז, טבעות בשר של פילה אייל עם רוטב פירות העונה וקונפי ערמונים; דג סנט פטר עם רוטב עשבי תיבול מקומיים ורמולד של אנדיב; חזה יונה עם ריבת בצל ורוטב עדשים; אגס בתבלינים עם גלידת פלפל.
ז'ראר בואייה נשוי לאליאן בואייה.
תארים והישגים

ב-2000 קיבל את אות אביר לגיון הכבוד הצרפתי
ב-2022 קיבל את אות קצין לגיון הכבוד הצרפתי
לקריאה נוספת

אביטל ענבר. התענוגות של צרפת. תל אביב: אריה ניר ומודן, 1997; עמ' 32, 49, 57-52, 395.
שגיא כהן, מדריך מפה למסעדות הטובות בעולם, הוצאת מפה, תשס"ג 2003, עמ' 112.
רפאל בנימין פוזן

| --- | --- |

 לידה:  1942 תל אביב, פלשתינה (א"י) 
 פטירה:  25 במרץ 2016 (בגיל 74 בערך) ירושלים, ישראל 
 ענף מדעי:  תרגום אונקלוס 
 מקום קבורה:  הר המנוחות 
 פרסים והוקרה:  פרס הרב קוק לספרות תורנית (2008) 
 מספר צאצאים:  7 
 
רפאל בנימין פוזן (1942 - 25 במרץ 2016, ט"ו באדר ב' ה'תשע"ו) היה חוקר מקרא, מרצה במדרשה לנשים באוניברסיטת בר-אילן ובמכללת אורות ישראל. תחום התמחותו העיקרי הוא תרגום אונקלוס. חתן פרס הרב קוק.
ביוגרפיה

נולד בתל אביב לבטי ולמיכאל פוזן (בנו של הרב גרשון פוזן), שהיה מנהל לימודי חול בישיבת היישוב החדש בתל אביב.
למד בישיבת היישוב החדש, ולאחר מכן בישיבת סלבודקה בבני ברק ובישיבת כרם ביבנה שם גם הוסמך לרבנות. שימש שנים רבות כחזן בישיבת כרם ביבנה בימים הנוראים. את השכלתו האקדמית רכש באוניברסיטת תל אביב ואוניברסיטת בר-אילן ובאוניברסיטת לונדון.
בין השנים 1977–1983 היה מנהל כפר הנוער הדתי "כפר אליהו" בגדרה. ב-1983 שהה במשך שלוש שנים בשליחות בטורונטו מטעם המחלקה לחינוך תורני בגולה של הסוכנות היהודית.
שימש מרצה לתנ"ך באוניברסיטת בר-אילן. תחום מחקרו היה פרשנות המקרא לדורותיה, ובעיקר חקר תרגום אונקלוס.
פרסם מאמרים בנושאים תורניים, מחקריים והשקפתיים בבמות שונות, ובהן "הצופה" ו"המעיין". כתב טור קבוע על תרגום אונקלוס בעלון שבת בשבתו.
בשנת תשס"ח (2008) זכה בפרס הרב קוק על ספרו "העקיבות התרגומית בתרגום אונקלוס".
התגורר בעיר העתיקה בירושלים והיה נשוי לצפורה, בתם של שרה (לבית קצבורג) והרב אברהם לבקוביץ' (לאחר פטירת בעלה נישאה אמה שרה בשנית לפרופ' זאב לב). נולדו להם שבעה ילדים.
נפטר בשושן פורים ה'תשע"ו, ונקבר בהר המנוחות. בנו הרב עקיבא פוזן נשוי לבתו של הרב הרשל שכטר.
ספריו

העקיבות התרגומית בתרגום אונקלוס, 2004, הוצאת מאגנס
פרשגן, ביאור חדש לתרגום אונקלוס. הוציא בעצמו על בראשית, שמות וויקרא, ובניו הוציאו על ספר במדבר.
וימצא כתוב, כתבים מעזבונו של הרב ד"ר רפאל בנימין פוזן ז"ל, ירושלים תשע"ז.
קברו של רפאל בנימין פוזו בהר המנוחות
ארנק קריפטוגרפי

ארנק נייר של ביטקוין המכיל כתובת ארנק לקבלת מטבעות, ומפתח פרטי לשליחת מטבעות מהארנק אל ארנקים אחרים
ארנק קריפטוגרפי מאחסן את המפתח הציבורי ואת המפתח הפרטי שמשמשים לקבלת מטבעות וירטואליים ושליחתם. המטבע עצמו לא מאוחסן בארנק. ארנק יכול להכיל מספר כלשהו של זוגות של מפתחות ציבוריים ופרטיים.
במקרה של ביטקוין ורוב המטבעות הנגזרים ממנו, המטבע מאוחסן באופן מבוזר ונשמר בבלוקצ'יין ציבורי .
גישה לארנק

בעת בחירת ארנק, יש לקחת בחשבון למי יכולה להיות גישה למפתחות הפרטיים וכך יהיה בעל פוטנציאל לשליטה במטבעות. בדיוק כמו עם בנק, המשתמש צריך לסמוך על הספק שישמור על מטבעותיו בבטחה. למשל, במקרה של חלפן המטבעות Mt.Gox, נגנבו ממנו כ-850,000 מטבעות ביטקוין שהיו שייכים ללקוחותיו. הורדת הארנק הווירטואלי מאתר ארנקים כלשהו למחשב או לטלפון הנייד לאו דווקא אומרת כי הבעלים הוא היחיד שיש לו העתק של המפתחות הפרטיים. לדוגמה, באתר Coinbase יש אפשרות להתקין את הארנק בטלפון הנייד וגם לגשת לאותו הארנק דרך אתר האינטרנט שלהם. בנוסף, ארנק יכול להכיל נקודות תורפה ידועות או סמויות. לצורך קבלת מטבעות, אין צורך בקבלת גישה לארנק המקבל. הצד השולח רק צריך לדעת את כתובת הארנק. כל אחד יכול לשלוח מטבעות לכתובת זו. רק מי שיש לו את המפתח הפרטי של הכתובת המתאימה יכול להשתמש בו וכך לשלוט במטבעות השייכים לאותה הכתובת.
גיבוי

ישנן מספר דרכים שבאמצעותן ניתן לגבות את הארנק:
קובץ מוצפן המכיל את כל המפתחות הפרטיים.
כתיבה על דף נייר של משפט באורך של 12 או 24 מילים, שמהם ניתן לייצר את מפתח השורש, ושממנו ניתן לייצר את כל המפתחות הפרטיים.
מפתח פרטי כגון: KxSRZnttMtVhe17SX5FhPqWpKAEgMT9T3r6eferj3sx5frm6obqa (ראה תמונה).
במקרה שהמפתחות הפרטיים והגיבוי הולכים לאיבוד אזי המטבעות הקריפטוגרפיים אבודים לנצח.
בעת שימוש בארנק אינטרנטי, המפתחות הפרטיים נשמרים אצל הספק.
מאפייני הארנק > מספר מטבעות

ישנם ארנקים שתומכים במגוון מטבעות שונים.
מאפייני הארנק > תוכנת ארנק

ישנן מספר אופציות:
יישום חוצה-פלטפורמות אשר מותקן באופן מקומי על מחשב, טלפון נייד או טאבלט (ראה תמונה).
בעת שימוש בארנק אינטרנטי, המפתחות הפרטיים מאובטחים על ידי צד שלישי. ישנם ארנקי אינטרנט שמשתמשים באימות דו-שלבי (כמו באפליקציית המאמת של Google) עבור אבטחה נוספת. במקרה הזה - רישום הקשות לא יאפשר להאקרים להשיג גישה לארנק באמצעות גנבת הסיסמה שלו.
חלפן מטבעות אינטרנטי מקשר את הארנק של המשתמש לארנק המרכזי שלו. לדוגמה: כשביטקוין עובר מיד ליד באמצעות החלפן Kraken, העסקאות נרשמות בספר החשבונות הפרטי שלהם, ורק כאשר משתמש רוצה למשוך או להכניס מטבעות לאקסצ'יינג', העסקה נרשמת בבלוקצ'יין הציבורי.
מאפייני הארנק > ארנק חומרה

ארנקי חומרה נחשבים לארנקים המאובטחים ביותר, מכיוון שהמפתחות הפרטיים אף פעם לא יוצאים מהארנק. המפתחות הפרטיים נוצרים בתוך הארנק, חותמים על עסקאות בתוכו, ונמחקים בתוכו. אם ארנק החומרה משתמש ברצף של מילים ליצירה ולגיבוי של המפתחות הפרטיים, מסוכן לאחסן את רצף המילים הזה באופן דיגיטלי. עדיף לשמור אותו על דף נייר, ולאחסנו במיקום שונה.
אחסון באופן דיגיטלי של רצף המילים מוריד את רמת האבטחה של הארנק לרמה של ארנק תוכנה. לארנקי חומרה כגון לדג'ר וטרזור יש גרסאות שדורשות מהמשתמש ללחוץ פיזית על כפתור בארנק כדי לחתום על עסקה. המפתחות הפרטיים נשמרים תמיד בבטחה בתוך הארנק. רק החתימה הדיגיטלית וכתובות המשתמש יוצאות החוצה מהארנק לרשת כדי לחתום על עסקאות ולקבלת מטבעות. ללא חתימת המפתח הפרטי, עסקה לא תאושר. ישנם ארנקי חומרה בעלי מסך שבהם המשתמש יכול להכניס קוד המורכב מספרות כדי לקבל שליטה בארנק, ושבו ניתן לראות את פרטי העסקה לפני אישורה. בנוסף, רצף המילים שמהן נוצרו המפתחות הפרטיים מוצג על גבי מסך הארנק, וכך תצלום מסך של מחשב המשתמש על ידי וירוס לא יחשוף את רצף המילים.
מאפייני הארנק > ארנק לצפייה בלבד

באמצעות ארנק לצפייה בלבד ניתן לעקוב אחר כל העסקאות. רק הכתובת (המפתח הציבורי) דרוש. כך, המפתח הפרטי יכול להישמר בבטחה במיקום שונה.
מאפייני הארנק > ארנק חתימה מרובה

בשימוש בארנק בעל חתימה מרובה יש צורך בחתימה (באמצעות המפתחות הפרטיים שלהם) של מספר משתמשים כדי לבצע עסקה. כך מתאפשרת אבטחה גבוהה יותר וגם אפשרות לאחסון משותף של כסף ללא ניצול לרעה של אחד מהשותפים.
מאפייני הארנק > ארנק מוח

בשימוש בארנק מוח יש לשנן את המידע שיאפשר לשחזר את המפתחות הפרטיים והציבוריים, למשל בשימוש במנמוניקה.
מאפייני הארנק > ארנק חם וארנק קר

מושגים שמושמעים בהקשר של ארנקים הם: ארנקים חמים וארנקים קרים. ארנקים חמים מחוברים וחשופים לרשת האינטרנט לעומת ארנקים קרים שאינם חשופים לאינטרנט. באמצעות ארנק חם ניתן לשלוח מטבעות בכל זמן נתון. ארנק קר יש לחבר לאינטרנט לפני שליחת מטבעות. כל עוד ארנק מחובר לאינטרנט, הוא חשוף לפריצה. ארנק תוכנה נחשב לארנק חם בעוד שארנק חומרה נחשב לארנק קר.
מאפייני הארנק > יצירת מפתחות > ארנק דטרמיניסטי

באמצעות ארנק דטרמיניסטי ניתן לייצר את כל המפתחות הפרטיים והכתובות המתאימות להם, ממפתח יחיד. ביטוי מילולי שמשמש כשורש המפתחות הוא בעצם דרך אנושית שנוחה יותר קריאה שבאמצעותה מייצגים את מפתח השורש, ושניתן אלגוריתמית להמירו לאופן שבו הוא מיוצג במחשב. ביטוי מילולי זה, באותו הסדר, תמיד יצור את אותו מפתח השורש. ביטוי מילולי יכול להיות מורכב מ-24 מילים כגון: "להתחיל חברה אדמה שחורה יופי שבח גאווה מסרב אימה מאמין הקלה בשורה סוף השמיד את אלוף לבנות יותר מדהים להודות אוויר לאשר אוטומטי מאחורי". מפתח השורש לא מחליף את כל שאר המפתחות הפרטיים, אלא משמש כדי ליצור אותם. לכל הכתובות יש עדיין מפתחות פרטיים שונים, אבל כולם ניתנים לשחזור באמצעות מפתח השורש.
יצירת מפתחות פרטיים בתהליך זה נחשבת לבטוחה. מספר מפתחות השורש האפשריים הוא 2512. כל רצף מילים מתוך מאגר המילים יוצר מפתח שורש תקין. אם הארנק לא היה בשימוש בעבר (סיכוי ששואף ל-0), הוא יהיה ריק. לשם המחשה: מספר האפשרויות ליצירת מפתח השורש הוא כ1077, (בבסיס עשרוני), בעוד שמספר האטומים ביקום מוערך ב-1080.
מאפייני הארנק > יצירת מפתחות > ארנק לא דטרמיניסטי

בארנק לא דטרמיניסטי, כל מפתח נוצר בנפרד, בצורה רנדומלית, והם לא נוצרים ממפתח שורש יחיד. על כן, כל גיבוי של הארנק חייב להכיל את כל אחד מהמפתחות הפרטיים ששומשו ככתובות, ובנוסף כ-100 מפתחות פרטיים נוספים שייתכן וישומשו ככתובות לקבלת מטבעות.
הערות שוליים

↑  Private and public keys in wallet on books.google.com ISBN 1387139967
↑  Antonopoulos, Andreas (12 ביולי 2017). Mastering Bitcoin: Programming the Open Blockchain. O'Reilly Media, Inc. ISBN 9781491954386. נבדק ב-14 בספטמבר 2017. {{cite book}}:  (עזרה)
↑  Juchisth, Smith. "Wat is cryptocurrency? Een introductie in de blockchain". Cryptostart (בהולנדית). נבדק ב-9 בדצמבר 2017. {{cite web}}:  (עזרה)
↑  "What is a Cryptocurrency Wallet? - CryptoCurrency Facts".
↑  "How to store your bitcoins - bitcoin wallets - CoinDesk".
↑  "How Bitcoin Companies Keep Your Funds Safe - CoinDesk". 25 בנובמבר 2014. {{cite web}}:  (עזרה)
↑  "Lightweight clients on iacr.org" (PDF).
↑  Burton, Charlie. "So, you've bought Bitcoin. Now what?".
↑  "The 3 Best Hardware Wallets For Bitcoin of 2018 ( ++ Altcoins)". 15 בנובמבר 2017. {{cite web}}:  (עזרה)
↑  Torpey, Kyle. "Bitcoin Hardware Wallet Review: Ledger May Have Caught Up to Trezor With Nano S". www.nasdaq.com. Nasdaq. נבדק ב-5 בדצמבר 2017. {{cite web}}:  (עזרה)
↑  Bitcoin clients on theseus.fi
↑  "The best multisignature wallets for 2016 » Brave New Coin". 13 בינואר 2016. {{cite web}}:  (עזרה)
↑  "Zendesk". support.ledgerwallet.com. אורכב מ-המקור ב-2017-09-14. נבדק ב-2018-01-04.
↑  "Bitcoin, Litecoin, & Ethereum Vault".
↑  "How to create a brain wallet - CoinDesk". 10 ביוני 2013. {{cite web}}:  (עזרה)
↑  Matonis, Jon. "Brainwallet: The Ultimate in Mobile Money".
↑  "Bitcoin Glossary".
1 2  bips: Bitcoin Improvement Proposals, 2018-01-04, נבדק ב-2018-01-04
↑  All Bitcoin Private keys, www.allprivatekeys.com
טרזור – ארנק חומרה קר
יחסי הרפובליקה המרכז-אפריקאית – ישראל

| יחסי הרפובליקה המרכז-אפריקאית – ישראל |
| --- | --- |
הרפובליקה המרכז-אפריקאית: ישראל


הרפובליקה המרכז-אפריקאית: ישראל
שטח (בקילומטר רבוע)
622,984: 22,072
אוכלוסייה
5,391,535: 10,009,800
תמ"ג (במיליוני דולרים)
2,555: 509,901
תמ"ג לנפש (בדולרים)
474: 50,940
משטר
רפובליקה: דמוקרטיה פרלמנטרית

ראש ממשלת ישראל דוד בן-גוריון יחד עם דויד דאקו במשרד ראש הממשלה, 13 ביוני 1962
יחסי הרפובליקה המרכז-אפריקאית–ישראל הם היחסים הדיפלומטיים בין הרפובליקה המרכז-אפריקאית למדינת ישראל.
לישראל אין שגריר תושב ברפובליקה, והשגרירות האמונה על הטיפול בענייני הרפובליקה היא שגרירות ישראל ביאונדה, בירת קמרון. השגריר הראשון שאומן לענייני הרפובליקה מונה בינואר 1991. היחסים בין שתי המדינות נותקו בשנת 1973, עקב מלחמת יום הכיפורים, וחודשו בשנת 1989. הרפובליקה המרכז-אפריקאית מכירה הן בישראל והן במדינה פלסטינית עצמאית.
היסטוריה מוקדמת

ישראל והרפובליקה המרכז-אפריקאית קשרו ביחד קשרים מראשית שנות ה-60 של המאה ה-20. ב-17 באפריל 1961 הגיעה לארץ משלחת מהרפובליקה המרכז-אפריקאית. המשלחת ייצגה את הרפובליקה בחגיגות יום העצמאות ה-13 של ישראל, נועדה עם נשיא המדינה יצחק בן-צבי וביקרה במכון ויצמן, האוניברסיטה העברית בירושלים ובמוסדות חינוכיים וצבאיים. בינואר 1962 הגיעה לארץ משלחת פרלמנטרית מהרפובליקה כאורחתה של ההסתדרות הכללית של העובדים בארץ ישראל. כחמשה חודשים לאחר מכן, ביוני, נחתמו לראשונה הסכמי ידידות ושיתוף פעולה בין ישראל לרפובליקה המרכז-אפריקאית בלשכת נשיא מדינת ישראל.
לאחר חימום היחסים בין שתי המדינות הצעירות, שכלל ביקורים הדדיים של ראשי שתי המדינות והגעת משלחות דו-צדדיות, באוגוסט אותה השנה ביקר בבנגי, בירת הרפובליקה, נשיא המדינה יצחק בן-צבי. היה זה ביקור גומלין שנערך לכבודו של הנשיא דויד דאקו, שביקר גם הוא קודם לכן בישראל. כאות לידידות העמוקה בין הנשיאים, נקראה שדרה בבנגי הבירה (ולאחר מכן השכונה בה עוברת השדרה) על שמו של יצחק בן-צבי
ב-1966 הקימה ישראל ברפובליקה יחידה להגנת משטרו של הנשיא דאקו. במאי 1971 דן נשיא הרפובליקה ז'אן-בדל בוקאסה עם נשיא לוב, מועמר קדאפי, על השפעתה של ישראל באפריקה השחורה.
בתקופת כהונתו של נשיאה הראשון של הרפובליקה, דוד דקו, התקיים שיתוף פעולה בין התנועה נוער חלוצי לוחם לרפובליקה. בתקופה זו הוקמה תנועה חלוצית בהדרכת חמישה עשר קצינים ישראלים. כאן התקיים שילוב מוצלח של אימון טרום-צבאי והדרכה חקלאית, בהתאם למטרות הנח"ל. לתעשייתה ייבאה ישראל יהלומים גולמיים ממספר מדינות, בהן הרפובליקה המרכז-אפריקאית.
ניתוק היחסים

לאחר השלב השני של ניתוק היחסים הדיפלומטיים בין מדינות אפריקה וישראל על רקע מלחמת יום הכיפורים ב-1973, הנחה נשיא הרפובליקה את שגריר ארצו בירושלים להכחיש ידיעה שהתפרסמה בעיתון הארץ, ולפיה הרפובליקה המרכז-אפריקאית נמצאת על סף ניתוק יחסים דיפלומטיים עם ישראל. הנשיא ציין שבישראל נוכחים עשרות מנתיני הרפובליקה, ביניהם משתלמים. לחצי ארצות ערב עבדו על צמרת הרפובליקה וזו החליטה לנתק ולצנן את יחסיה הדיפלומטיים עם ישראל ב-21 באוקטובר 1973. ביולי אותה שנה הצהיר נשיא הרפובליקה כי "ישראל חייבת לסגת מהשטחים כדי לשמור על קשריה עם אפריקה".
הרפובליקה המרכז-אפריקאית, בדומה לשאר המדינות שניתקו את יחסיהן הדיפלומטיים עם ישראל, הסבירה שהקרע העיקרי לניתוק הוא בסירובה של ישראל לקיים את החלטה 242 של מועצת הביטחון של האו"ם. ממשלת הרפובליקה הוסיפה להודעת ניתוק יחסי ארצה עם ישראל האשמות שגינו את "תוקפנותה הנמשכת של ישראל נגד הערבים". עוד סיבה לניתוק היחסים עם ישראל מצד הייתה פיתוי כספי שלווה במצבה הפנימי והכלכלי המעורער של הרפובליקה והפגנת סולידריות עם מצרים. עם זאת, המדינות המשיכו לקיים מגעים גלויים וסודיים.
ב-1975, על אף היעדר יחסים דיפלומטיים בין שתי המדינות, נמנתה הרפובליקה המרכז-אפריקאית בין המדינות שהצביעו נגד החלטה 3379 של העצרת הכללית של האו"ם, אשר קבעה כי ציונות היא צורה של גזענות.
חידוש היחסים

לאחר 16 שנים בהן לא התקיימו יחסים דיפלומטיים בין שתי המדינות, חודשו היחסים ב-16 בינואר 1989. לאחר שיקום היחסים, ערכו נשיא הרפובליקה הגנרל אנדרה קולינגבה (אנ') ומשלחת בת 33 איש, ביקור רשמי בישראל בן 5 ימים ביולי 1989. הביקור תוכנן במקור להיערך בחודש מאי, אך ברגע האחרון אסרה סודאן על מטוסו של קולינגבה לטוס מעל מרחבה האווירי לכיוון ישראל על רקע יחסי ישראל–סודאן העכורים. לבסוף, כשהגיע לירושלים נפגש קלינגבה עם ראש ממשלת ישראל יצחק שמיר והנשיא חיים הרצוג. בנוסף, נפגש נשיא הרפובליקה עם סגן ראש הממשלה ושר האוצר, שמעון פרס, ושוחח עמו על הסיוע הטכני שמעניקה ישראל למדינה האפריקאית ועל השקעתן של חברות ישראליות פרטיות במשק הרכב ברפובליקה.
חידוש היחסים > בשנים האחרונות

ב-2005 החיש המרכז לשיתוף פעולה בינלאומי סיוע חירום הומניטרי לרפובליקה. ב-2008 תרמה ישראל ציוד רפואי מסוגים שונים עבור בתי חולים במספר מדינות אפריקניות וכן עבור פליטי דארפור שנמלטו לרפובליקה. באותה השנה נערכה נסיעה רשמית ראשונה לאפריקה מטעם שגרירה של רצון טוב ישראלית למטרות הומניטריות. שגרירה זו הייתה הזמרת נורית גלרון, שהתלוותה אל שחקנית הקולנוע מיה פארו (שגרירת רצון טוב של קרן החירום הבינלאומית של האומות המאוחדות לילדים) ולמאירה אבולעפיה (חברת מועצת המנהלים של ישראייד) למשלחת בת שבוע לרפובליקה המרכז אפריקאית.
ב-3 בינואר 2013 הוציא משרד החוץ הישראלי אזהרת מסע לרפובליקה על רקע התדרדרות במצב ביטחון הפנים במדינה, והעימותים בין כוחות הביטחון לקבוצות מורדים.
בחודש מאי 2017 ביקר נשיא הרפובליקה פוסטאן-ארקאנז' טואדרה בישראל בביקור רשמי ונפגש עם עמיתו ראובן ריבלין במשכן נשיאי ישראל. טואדרה לווה במשלחת פקידים, שכללה גם את שר החוץ וראש הפרוטוקול של הרפובליקה. בפגישה נדונו סוגיות הסיוע הטכנולוגי לרפובליקה על ידי ישראל, וכן בבעיות משאבי המים.
כיום, בקרית המדע בנס ציונה שוכן משרד לפיתוח עסקי מטעם הרפובליקה.
לקריאה נוספת

אריה עודד, אפריקה וישראל: ייחודיות ותהפוכות ביחסי החוץ של ישראל, הוצאת ספרים ע"ש י"ל מאגנס, 2010
דב בן-מאיר, מדיניות החוץ: תולדות, משימות, שליחות, ידיעות ספרים, 2011
הבחירות המקדימות בניו המפשייר

סמל ניו המפשייר
הארי טרומן הוא הנשיא המכהן היחיד שהפסיד בבחירות המקדימות בניו המפשייר שנערך ב-1952
הבחירות המקדימות בניו המפשייר (באנגלית: New Hampshire primary) הן שלב מוקדם וחשוב במהלך הבחירות המקדימות לנשיאות ארצות הברית שנערכים מדי 4 שנים במפלגה הדמוקרטית ובמפלגה הרפובליקנית. מאז 1952 במדינת ניו המפשייר נערכת ההתמודדות השנייה, לאחר אסיפות הבחירה באיווה, וכן ההתמודדות הראשונה המתקיימת במתכונת של בחירות מקדימות (פריימריז).
הבחירות המקדימות בניו המפשייר נמצאות בראשית לוח הזמנים של ההתמודדויות עוד מתחילת המאה ה-20, אולם בשנים הראשונות לרוב נבחרו בה צירים שלא היו מחויבים למועמד מסוים, והבחירות לא היו בעלות חשיבות רבה. המקדימוֹת בניו המפשייר החלו לקבל את מעמדם המיוחד ב-1952, כאשר נשיא ארצות הברית המכהן הארי טרומן הפסיד במקדימוֹת בניו המפשייר, וזמן קצר אחרי זה פרש מהמרוץ על מועמדות מפלגתו לכהונה נוספת. בצד הרפובליקני ניצח בניו המפשייר דווייט אייזנהאואר, שבהמשך זכה במועמדות ובבחירות לנשיאות.
בבחירות לנשיאות ארצות הברית 1968, שנערכו על רקע הסתבכות ארצות הברית במלחמת וייטנאם וההתנגדות הציבורית לה, זכה הנשיא המכהן, לינדון ג'ונסון, ברוב דחוק יחסית (עבור נשיא מכהן) של 49% מול 42% לסנטור יוג'ין מקארתי שהתנגד להמשך המלחמה. תוצאה זו גרמה בסופו של דבר לג'ונסון לוותר על המשך המרוץ כשלושה שבועות אחר כך.
ב-1972 המוביל המיועד במרוץ לנשיאות היה המועמד לסגן הנשיא מהבחירות הקודמות, אדמונד מאסקי. הוא אומנם ניצח בניו המפשייר את ג'ורג' מקגאוורן, אך ברוב קטן מהצפוי, מה שהוביל לדעיכת מועמדותו של מאסקי והתנופה של מקגאוורן. במיוחד פגעה במאסקי תקרית בה במהלך נאום בו הוא הגיב להתקפת אישיות עליו בעיתונות המקומית הוא נראה כאילו דמעות זולגות מעיניו. אף על פי שהוא טען שהיה זה רק פתית שלג שנמס על עיניו, בעיתונות הוא הוצג כמי שנשבר ופרץ בבכי.
ב-1992 מילאו הבחירות המקדימות בניו המפשייר תפקיד חשוב בתהליך הבחירות בשתי המפלגות, ובשתיהן התגלה שהפער בין הציפיות לתוצאות חשוב לא פחות מהתוצאות עצמן. במפלגה הדמוקרטית הגיע ביל קלינטון למקום השני עם 25% מהקולות אחרי פול סונגאס שזכה ל-33% מהקולות. עם זאת, אנשי קלינטון הצליחו להציג את התוצאה כהישג עקב הגעתו של סונגאס ממסצ'וסטס השכנה וכן בשל פרשת ג'ניפר פלאוורס, שטענה כי ניהלה רומן עם קלינטון. קלינטון הוצג כ-"comeback kid", והמומנטום שקיבל מהתוצאה בניו המפשייר הביא אותו לבסוף לזכייה במועמדות מפלגתו ובנשיאות עצמה. בצד השני התמודד הנשיא המכהן ג'ורג' הרברט ווקר בוש מול איש הימין הקיצוני פט ביוקנן. בוש ניצח בתוצאה של 53% מול 37%. על אף הניצחון גילתה תוצאה מפתיעה זו את חוסר שביעות הרצון מהנשיא, ותרמה להפסדו של בוש בבחירות הכלליות לקלינטון.
בשנת 2000 ניצח ג'ון מקיין במפתיע במקדימוֹת של המפלגה הרפובליקנית ברוב גדול של 19% את יקיר הממסד הרפובליקני והמועמד המוביל ג'ורג' בוש הבן, בזכות הסנטימנט האנטי-ממסדי של רבים מהבוחרים בניו המפשייר, ובייחוד של מצביעים עצמאיים. עם זאת, למרות ניצחון זה הוא לא הצליח לזכות במועמדות הרפובליקנית לנשיאות. שמונה שנים אחר כך ניצחון נוסף של מקיין החזיר אותו למרוץ הרפובליקני בו דישדש, והיווה את תחילת דרכו לזכייה במועמדות המפלגה הרפובליקנית לבחירות הכלליות.
בפברואר 2016 ניצח ברני סנדרס במקדימוֹת של הדמוקרטים, ודונלד טראמפ ניצח במקדימות של הרפובליקנים. כך גם קרה בבחירות המקדימות שנערכו ב-2020
בינואר 2024 ניצח דונלד טראמפ במקדימות של המפלגה הרפובליקנית בניו המפשייר, ובכך יהיה למועמד הראשון אי פעם שזכה 3 פעמים באופן רצוף במדינה זו.
הערות שוליים

↑  בוב בננסון, A History of U.S. Presidential Primaries: 1912-64, ‏25 בדצמבר 2007
↑  בן בננסון, A History of U.S. Presidential Primaries: 1968-72, ‏26 בדצמבר 2007
↑  ניו המפשיר: ג'ון מקיין ניצח בבחירות של המפלגה הרפובליקנית, באתר ynet, 9 בינואר 2008
↑  מעריב אונליין, ‏ארה"ב: טראמפ זכה בפריימריז של המפלגה הרפובליקנית בניו-המפשייר, באתר מעריב אונליין, 12 בפברואר 2020
↑  הפריימריז הדמוקרטיים בניו המפשייר: סנדרס ניצח, בוטיג'ג' שני, ביידן התרסק, באתר וואלה, 12 בפברואר 2020
כפר גלים

| --- | --- |
 הכניסה לכפר גלים
מדינה: ישראל ישראל
מחוז: חיפה
מועצה אזורית: חוף הכרמל
גובה ממוצע: ‎18 מטר
תאריך ייסוד: 1952
סוג יישוב: יישוב מוסדי
נתוני אוכלוסייה לפי הלמ"ס לסוף 2023
  - אוכלוסייה: 206 תושבים
 מפת מיקום  מפה דינמית   (למפת חיפה מוגדלת) כפר גלים(למפת חיפה רגילה) כפר גלים(למפת הגליל המערבי רגילה) כפר גלים(למפת הגליל המערבי מוגדלת) כפר גלים32°45′57″N 34°57′32″E﻿ / ﻿32.7659714932353°N 34.958978867737°E﻿ / 32.7659714932353; 34.958978867737  heמפת היישובים של מועצה אזורית חוף הכרמל (in English: Hof HaCarmel Regional Council) באדום - כפר גלים בירוק - מיקום בניין המועצה tabBackground:;tabBorder:#aaa;defaultTab:0;
מדד חברתי-כלכלי - אשכול לשנת 2021: 3 מתוך 10

כְּפַר גַּלִּים הוא כפר נוער חינוכי, השוכן בגבולה הצפוני של מועצה אזורית חוף הכרמל, במבואותיה הדרומיים של  העיר חיפה. הכפר ממוקם למרגלות רכס הכרמל, סמוך לחוף הים התיכון. מדרום לכפר נמצא שפך נחל גלים. מאז הקמתו התחנכו ולמדו בו אלפי תלמידים מיישובי האזור וחניכים רבים מרחבי ישראל. הכפר מנוהל על ידי עמותת כפר גלים בהובלת ועד מנהל והמנכל דני גילדין
היסטוריה

במסגרת המגמה להקים בתי ספר חקלאיים ברחבי ישראל ביקשו בתחילת שנות ה-50 של המאה ה-20 בחיפה להקים בית ספר חקלאי ולצורך כך הוקצה שטח אדמה ליד טירת כרמל והושקעו בהקמה מעל חצי מיליון לירות. מועצת עיריית חיפה אף ביקשה לספח את המקום לתחומי העיר. הכפר היה בשלבי הקמה בתחילת 1954, ומאפריל 1954 הוחל ברישום תלמידים. בינתיים הוחל בקיום שיעורי חקלאות לתלמידי כיתות ז'-ח' בחלק מהכפר שנקרא "חוות כרמית". אגף נוסף אפשר לתלמידים שהיו מעוניינים בכך להשתתף בקייטנה חקלאית במקום. את שנת הלימודים הראשונה בבית הספר החקלאי שנפתח בסתיו 1954 פתחו כ-80 תלמידים.